
3D nyomtatott szűrők alkalmazásának lehetőségei a környezetiparban

A 3D nyomtatás kialakulásának története évtizedekre nyúlik vissza, mégis új, dinamikusan fejlődő eljárásnak tekinthetjük. Az 1980-as években kifejlesztett módszerek napjainkban is rendszerint használatosak (FDM - Fused Deposition Modelling, az SLS - Selective Laser Sintering és az SLA - sztereolitográfiás gyártástechnológia).
Az anyagok széles választéka és az egyedi geometriák előállítása miatt, majdnem minden iparág alkalmazza, a repülőgépgyártástól az élelmiszeriparig. A 3D nyomtatás nagy előnye, hogy saját anyagából építi fel a modellt, nem pedig egy tömbből faragja le a felesleges anyagot. Ennek köszönhetően kevesebb hulladék keletkezik és összetettebb geometriák nyomtatására is képes.
A dolgozatom célja, hogy bemutassam a környezetiparban és a hidrogeológiában még kiaknázatlan alkalmazási lehetőségeket, olyan mechanikai és fizikai-kémiai filterek létrehozásával, amelyeknek tervezhető a porozitása és az áteresztőképessége.
Kutatómunkám során, melyet a Miskolci Egyetem Környezetgazdálkodási Intézetének talajvizsgáló laboratóriumában végeztem, egyedi tervezésű 3D nyomtatott mintatesteket vizsgáltam. Az adott geometriájú CAD modellből a CraftWare 1.18.1 szoftver segítségével különböző nyomtatási beállítások mellett (hőmérséklet, nyomtatási sebesség, kitöltés típusa és irányultsága) terveztem meg a mintatesteket.
Az általam vizsgált mintatestek alapanyagaként két eltérő jellemzőkkel rendelkező filamentet, a Filaticum PLA-t és Filaticum Foam-ot választottam. A Filaticum Foam a hagyományos szálakkal ellentétben habosodásra hajlamos, ezáltal kettős porozitású szerkezetek előállítását teszi lehetővé.
Az áteresztőképesség vizsgálatok elvégzésével a nyomtatási beállításokból eredő paraméterek változékonyságának meghatározása volt a célom, amely alapján a későbbiekben tervezhetővé válnak a megfelelő mechanikai szűrési tulajdonságokkal és funkciókkal ellátott szűrők.



